作者:沈徽
標題:古興二首
內容:蔓草自細微，女蘿始夭夭。夤緣至百尺，榮耀非一朝。敷色高碧嶺，流芳薄丹霄。如何摧秀木，正為餘波漂。莖葉落巖跡，英蕤從風飆。洪柯不足恃，況乃託陵苕。長安富豪右，信是天下樞。戚裡笙歌發，禁門冠蓋趨。攀雲無醜士，唾地盡成珠。日晏下雙闕，煙花亂九衢。恩榮在片言，零落亦須臾。何意還自及，曲池今已蕪。